Zabur
Chapter 20
Keu teupimpén kor. Zabur Nabi Daud.
2 Seumoga TUHAN geujaweueb droeneueh bak watée meukarat, dan seumoga kuasa Allah Nabi Yakub geulindong gata!
3 Seumoga Gobnyan geukirém bantuan nibak Baét Gobnyan, dan geujak tulông gata nibak Bukét Sion.
4 Seumoga Gobnyan ingat keu banmandum nyang gata peuseumah, dan galak deungon banmandum keureubeuen nyang gata tot.
5 Seumoga Gobnyan geubri peue mantong nyang gata meuheuët, dan geupeu jeuet banmandum reuncana gata meuhase.
6 Dan kamoe meusurak geumbira sabab gata meunang, dan teuangkat bupanji keu teupujoe Po teu Allah geutanyoe. Seumoga TUHAN geupeukabui banmandum nyang gata lakée.
7 Jinoenyoe barô kheueh ulôn teupeue bahwa TUHAN geubri keumeunangan ateueh raja nyang geupiléh. TUHAN geujaweueb gobnyan di syeuruga nyang suci; lé kuasa TUHAN gobnyan meuteumé meunang nyang paleng raya.
8 Na ureuëng nyang jipeu deng-deng geuritan prang jih, dan na teuma nyang jipeu deng-deng guda jih. Teuma geutanyoe nyang tapeu deng-deng ngon ta andalkan na kheueh TUHAN, Allah geutanyoe.
9 Awaknyan teuma meugantoh dan reubah, teuma geutanyoe ta beudôh teudong nyang kukoh.
10 Ya TUHAN, neubri kheueh keumeunangan ateueh raja, jaweueb kheueh kamoe watée kamoe meuhôi Droeneueh.